Primăria Sectorului 4 oferă, în total, 95.000 de lei pentru 15 elevi care au obţinut media 10 la Evaluarea Naţională şi, respectiv, pentru un absolvent de liceu care a avut media 10 la examenul de Bacalaureat, conform unui proiect de hotărâre aprobat, luni, în unanimitate de consilierii locali.

Foto: Inquam/Octav Ganea

Astfel, primăria va oferi câte 5.000 de lei fiecărui elev din cei 15 care au obţinut media 10 la Evaluarea Naţională. De asemenea, absolventul Colegiului Naţional „Gheorghe Şincai” care a avut 10 la examenul de Bacalaureat va primi 20.000 de lei.

„Administraţia Locală şi-a propus să recompenseze toate rezultatele deosebite ale elevilor, dar şi ale profesorilor. Premierea elevilor merituoşi va avea loc în cadrul unei gale speciale dedicată performanţiei”, a transmis Primăria Sectorului 4.

Sursa: News.ro